**Umbră (cu tine printre vise)**

*Ella Blue*

\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_

De câte ori n-am ascultat, în noapte,

Prin glasul ploii, dulce glasul tău.

Spălând,de-atâtea ori, păreri de rău

Când ploaia mă-nvelea în calde șoapte.

Și câte dimineți am plâns cu norii,

Când te chemam, dar tu erai departe.

În zile reci, cu orele deșarte

Păream un val, din necuprinsul mării.

În zbuciumul absurd, dintre secunde

Te-aș fi dorit nisip, la țărmul meu.

Aș fi sculptat în vene chipul tău,

Să nu mai pleci, să nu te poți ascunde.

Dar ai plecat cu norii spre altă dimineață.

O umbră de albastru, învăluită-n ceață.